paragraph_text: Upravljanje izvornim kôdom (često se susreće i naziv verzioniranje izvornog kôda) softverski je postupak pri kojem se izvorni kôd pohranjuje u središnju bazu odnosno spremište (inačice izvornog kôda mogu se pohranjivati u bazu podataka odnosno u datotečni sustav) u kojemu se bilježi svaka promjena kôda kroz povijest. Ako se u sustav upravljanja izvornim kôdom uključi i programska dokumentacija, dobiva se sustav upravljanja softverskom konfiguracijom, koji predstavlja upravljanje promjenama dokumentacije, računalnih programa, velikih internetskih stranica te inih zbirka informacija. Promjene inačica mogu biti označene brojnim ili slovnim kodom zvanim brojem inačice ili jednostavno inačicom i sl. (eng. "revision number", "revision level", "revision"), no susreću i hash-kodirane inačice. Svaka inačica ima pridruženi vremenski biljeg i oznaku osobe koja je mijenjala inačicu. Inačice se može uspoređivati, pohranjivati te kod tekstualnih vrsta datoteka spajati.